作者:段成式
標題:嘲飛卿七首
內容:曾見當壚一個人，入時裝束好腰身。少年花蒂多芳思，只向詩中寫取真。醉袂幾侵魚子纈，飄纓長罥鳳凰釵。知君欲作閒情賦，應願將身作錦鞋。翠蝶密偎金叉首，青蟲危泊玉釵梁。愁生半額不開靨，只為多情團扇郎。柳煙梅雪隱青樓，殘日黃鸝語未休。見說自能裁袙腹，不知誰更著帩頭。愁機懶織同心苣，悶繡先描連理枝。多少風流詞句裡，愁中空詠早環詩。燕支山色重能輕，南陽水澤鬥分明。不煩射雉先張翳，自有琴中威鳳聲。半歲愁中鏡似荷，牽環撩鬢卻須磨。花前不復抱瓶渴，月底還應琢刺歌。